**IZ KRONIKE**

**ZA 300. OBLJETNICU (JUBILEJ)**

**OD POSTAVLJANJA KAMENA TEMELJCA**

**ZA CRKVU SV. FILIPA I JAKOVA U VUKOVARU**

**<Jamstvo i svjedočanstvo ocima reda svetog oca Franje Male braće opservanata Provincije Bosne Srebrene za gradnju župne crkve>**

György Kapucsi,, prepošt svetog Ivana Krstitelja od Pečuškog Kaštela, kantor i kanonik časnoga kaptola katedrale pečuške crkve, župnik grada Pečuha, kao i vikar u duhovnim predmetima i glavni sudac u crkvenim parnicama preuzvišenog, presvijetlog i mnogopoštovanog gospodina, gospodina grofa Svetog Rimskog Carstva Wilhelma Franza Nesselroda, biskupa pečuškog, prepošta slobodne i izuzete prepoziture u Stolnom Biogradu, velikog i trajnog župana županija Baranjske, Tolnanske i Vukovarske itd., tajnog savjetnika Svetog Carskog i Kraljevskog Veličanstva. Povjeravamo sjećanju sadržajem ovoga pisma svima kojih se tiče,

da je ponizno i veoma pobožno predana molba prije spomenutome preuzvišenom, presvijetlom te mnogopoštovanom gospodinu, gospodinu ordinariju i premilostivom prelatu u ime i osobno časne redovničke braće otaca reda svetog oca Franje Male braće opservanata Provincije Bosne Srebrene, koji su kroz mnogo proteklih godina imali rezidenciju u trgovištu Vukovar, koje se nalazi u Kraljevini Slavoniji, a inače po zakladnim ispravama i darovnicama blaženih kraljeva Ugarske pripada i mora biti pod nadležnošću Pečuške biskupije, pod strašnim turskim jarmom neprijatelja kršćanskoga imena, te su rečeni redovnici svetog reda, u nedostatku drugih crkvenih osoba koje ondje nisu mogle biti zbog turske vlasti, krijepili podjelom sakramenata i Božjom riječju narod koji je ispovijedao pravovjernu rimokatoličku vjeru te su sve ostale duhovne dužnosti marljivo i vrlo vješto obavljali, da odluči samim spomenutim ocima redovnicima kako u sadašnje tako i u buduće vrijeme u gore imenovanom vukovarskom trgovištu dodijeliti ne samo boravište i rezidenciju već također milostivo dopustiti da na zemljištu rezidencije koju sada nastanjuju mogu izgraditi novu crkvu posvećenu svetim apostolima Filipu i Jakovu. A da što brže dobiju to dopuštenje, izložili su određeno svjedočanstvo koje su sastavili građani vukovarskoga trgovišta 20. prosinca godine Gospodnje 1722. radi njegove pohrane za buduće čuvanje u arhivu navedenoga časnog Pečuškog kaptola.

Zbog toga je rečeni preuzvišeni, presvijetli i mnogopoštovani gospodin, gospodin ordinarij, u skladu sa svojom urođenom revnošću i pobožnošću koja ga približava navedenome svetom redu serafskoga oca Franje, te promislivši i razmotrivši dosadašnju neumornu brigu i trud navedenih redovnika Provincije Bosne Srebrene u vinogradu Gospodnjemu za korist duša milostivo dodijelio, štoviše, drage volje dao ponizno traženu dozvolu i premilostivo dopuštenje za gradnju crkve posvećene svetim apostolima Filipu i Jakovu na za to određenome mjestu, no pod izričitim uvjetom da se gore navedeno svjedočanstvo stanovnika vukovarskoga trgovišta oslanja na neokaljanu istinu.

U suprotnome, naime u slučaju da je na toliko puta rečenome mjestu koje je određeno za gradnju crkve ikada stajala župna crkva ili rezidencija, takvo bi se <mjesto> (čim bi se za to saznalo) odmah smatralo i bilo dio župe te će oci tražitelji samim time bez ikakvih prigovora i priziva na pravo morati crkvu prepustiti; naime, onaj koji gradi na tuđemu zemljištu, ne gradi sebi, već vlasniku zemljišta.

Za vjerodostojnost ove isprave odlučili smo ovo naše svjedočanstvo kao nužno za buduće jamstvo izdati i dodijeliti rečenim ocima franjevcima reda svetog Franje serafskoga pod našim vikarskim i uobičajenim pečatom.

Dano u Pečuhu 8. travnja godine Gospodnje 1723.

György Kapucsi,, generalni vikar Pečuške biskupije te sudac u crkvenim parnicama.

Vlastoručno

**DAROVNICA**

Na spomen

Očitovanje Andrije Natalija, generalnog vikara i župnika u Nijemcima, o darivanju njegove kuće u Vukovaru ocima reda svetog oca Franje Male braće opservanata Provincije Srebrene

Želeći dati maleni zalog, no ne malene, već moje vrlo posvećene poslušnosti i vrlo naklonjene odanosti prema prečasnome serafskom redu po podjeli Duha Svetoga i zaslugama Spasitelja, Gospodina našega Isusa Krista, gledajući na Presvetu Majku Mariju, vazda djevicu, na hvalu svetih apostola Filipa i Jakova, a na slavu i čast serafskoga oca svetog Franje te cijeloga nebeskog dvora.

Ja, dolje potpisani, mjesto ili prostor moje kuće koja se nalazi u Vukovaru, koje je mene Bog u mojemu položaju učinio posjednikom, svojevoljno i slobodno dajem, prepisujem, prepuštam i darujem za potrebe velečasnih otaca franjevaca Male braće opservanata Provincije Bosne Srebrene i na korist vjernih katolika za zemljište za gradnju crkve na Božju ugodu, bez ikakvog budućeg opiranja mene i mojih rođaka. Osim toga, trajno povjeravam i preporučujem sebe živoga i nakon smrti i sve moje u svakodnevne molitve rečenoga reda te za odsluženje presvetih misa. Kao znak vjerodostojnosti dao sam ovo svjedočanstvo vlastoručno i osnaženo pečatom.

Dano u Vukovaru

5. svibnja 1723. godine.

Andrija Natali, generalni vikar i župnik u Nijemcima

**Ovdje su zabilježeni neki događaji proteklih vremena za spomen u budućnosti**

Nije mnogima, čak ni onima koji žive u sadašnje vrijeme, poznato ono što se događalo prije malo godina u našemu vukovarskom samostanu svetih apostola Filipa i Jakova, a još manje ono što se dogodilo u davnini. Zato, na korist naših nasljednika, ovdje želim zabilježiti ponešto, dijelom ono što sam čuo, a najviše ono što sam vidio i što sam osobno saznao.

Da su naši redovnici serafskoga reda bili na ovome mjestu i na usluzi dušama koje su otkupljene Kristovom krvlju, čak i u tursko vrijeme i za turske vlasti, i sada ima onih koji živim glasom ispovijedaju; a to je očigledno i iz svjedočanstva koje je već uneseno na početku ove knjige.

Ne treba dokazivati da smo ovdje bili neprestano nakon oslobođenja od Turaka, jer je to poznato svim ljudima i od svjetla jasnije. Ipak, potrebno je znati da ovdje nije bilo niti samostana niti rezidencije (kažem, poslije oslobođenja, inače ne znam što je bilo u davnini), nego jednostavna župa podređena i podvrgnuta bačkome samostanu i gvardijanu. A gvardijan, kako je vidio potrebu, najviše u korizmi, slao je ponekad jednoga, a ponekad dvojicu, jer jedan nije bio dovoljan, budući da je župnik morao ići i do filijala, i tako je to trajalo sve do 1704. godine.

A kada je izbila pobuna Mađara u Ugarskoj protiv njihova kralja i našega cara Leopolda, izbile su i mnoge nevolje, nedaće i jadi, tako da ni katolicima i njihovim crkvama nije dan mir. Tako se dogodilo bačkoj crkvi i samostanu: kada je Rákóczy stigao sa svojim vojnicima radi osvajanja bačke tvrđave 1704. godine, spaljena je crkva, samostan i zvono u zvoniku te sve ostalo što su jadni franjevci posjedovali.

Predvidjevši te nevolje velečasni otac Antun Oršić, u to vrijeme mjesni gvardijan, učinio je ono što je trebalo da nadređeni učini: od pokretnina, kao što je sakristija, srebrnina i ostalo, dio je poslao u Petrovaradin, a dio ponio sa sobom u Vukovar. Isto je tako redovnike dijelom poslao u Petrovaradin, a dijelom u Ilok i Šarengrad, a sâm je pak gvardijan s nekima došao ovamo u Vukovar u svoju župu i tu se smjestio.

Ipak je redovnicima ondje bilo veoma neudobno zbog malenoga broja soba, jer ih nije bilo osim tek dvije sobice, kako obično biva u župama. Stoga se otac gvardijan Antun Oršić, vođen potrebom, odmah prve godine pobrinuo da se za veću udobnost braće izgradi blagovaonica te ispod podrum, kuhinja i četiri sobe. Međutim, sve je to bilo izgrađeno od drva, kao što se ovdje i sada može vidjeti. Crkva je također bila neupotrebljiva i suviše udaljena od rezidencije, smještena niže u dolini, pa je redovnicima uzrokovala nemalu nepriliku.

Zato je isti velečasni otac Antun Oršić, gvardijan, želeći iskazati čast Bogu i slavu svetim apostolima Filipu i Jakovu te osigurati udobnost redovnicima, započeo graditi crkvu pored rezidencije, te ju je i dovršio. I on, ispunjen zaslugama, na kraju svojega gvardijanata završio je svoj život i dušu predao svojemu Stvoritelju.

Poslije smrti gvardijana blage uspomene na prvoj skupštini za provincijalata mnogopoštovanog oca Marka Bulajića, na posljednjem je sastanku za bačkoga gvardijana izabran velečasni otac Martin Balić, koji je svoje tri godine pohvalno završio. Ipak, nije učinio ništa plemenito što bi se moglo zabilježiti.

Poslije njega je na posljednjoj skupštini, a za provincijalata mnogopoštovanog oca Andrije iz Imotskog, izabran velečasni otac Petar Pastirović, koji je samo jednu godinu bio gvardijan, premda se ponašao veoma pohvalno, na veoma veliku izgradnju puka, i zbog svojih je izvrsnih kreposti odmah izabran za provincijalnoga ministra. Isti mnogopoštovani otac Petar kao provincijalni ministar na svoje je mjesto za bačkoga ili vukovarskoga gvardijana izabrao velečasnog oca Martina Zubanovića, koji je ovdje bio jednu godinu, a preostale dvije godine dovršio je u Petrovaradinu.

A zatim, nakon velečasnog oca Martina Zubanovića, na prvoj je skupštini mnogopoštovanog oca Petra Pastirovića, koja je bila u Bosni, za gvardijana izabran velečasni otac Marko Dragojević, muž dostojan svake hvale pred Bogom i ljudima, koji je u svoje tri godine učinio puno dobra; među ostalim, nadahnut Duhom Svetim i uz pomoć mnogopoštovanog oca Petra Pastirovića, djelatnog provincijalnog ministra, i uz sudjelovanje, mimo ostalih, poštovanoga oca Antuna Čerkića, djelatnog vikara (koji je u to vrijeme uvijek ondje boravio i imao službu), napravio je na bačkoj crkvi krov i očistio ju te izgradio jedno krilo i tako ga potpuno dovršio da je njegov nasljednik sa svojim redovnicima mogao ondje ugodno boraviti.

Na prvoj skupštini mnogopoštovanog oca Petra iz Lašve za bačkoga gvardijana izabran je velečasni otac Andrija Barišić, a za vikara velečasni otac Marko Dragojević. Gvardijan je po odluci provincije trebao otići u staro sjedište gvardijanata, to jest u bački samostan, a vikar Marko Dragojević, premda je bio podređen bačkome gvardijanu, trebao je ostati u Vukovaru.

Na drugoj pak skupštini mnogopoštovanog oca Petra iz Lašve ponovo je za gvardijana izabran velečasni otac Marko Dragojević, a za vikara poštovani otac Martin Balić. Gvardijan je ostao u Baču i ponovo je učinio puno dobra: nabavio je orgulje, osigurao veliko zvono i postavio ga u zvonik. Vikar je trebao ostati kao predstojnik u Vukovaru i premda je imao dobre gospodarske uvjete za daljnju gradnju, nije podigao nijednu građevinu.

Velečasni otac Marko Dragojević, nakon što su završile njegove tri godine, imao je za svojega nasljednika velečasnog oca Martina Zubanovića, koji je na drugoj skupštini mnogopoštovanog oca Filipa Surkovića izabran za bačkoga gvardijana, a za vikara je ponovo izabran velečasni otac Marko Dragojević. Gvardijan je ostao u Baču, vikar pak u Vukovaru.

Gvardijan je pak kao opunomoćenik u Baču i Vukovaru nekoliko puta po svojemu nahođenju slao redovnike iz Bača u Vukovar i pozivao ih natrag iz Vukovara u Bač. I zbog toga je došlo do nemale pomutnje jer se nije znalo tko bi toj braći trebao dati odjeću. Zbog pomutnje se naime nije znalo koliko su dugo braća boravila na kojemu mjestu.

Stoga je na posljednjoj skupštini mnogopoštovanog oca Filipa Surkovića za vukovarskoga predstojnika bio izabran otac Marko Dragojević te je dobio zasebnu tablicu obitelji. Tada je uklonjena ovlast bačkome gvardijanu da premješta redovnike s jednoga mjesta na drugo, ali mu nije oduzeta punomoć za ostalo, već je bački gvardijan uvijek imao istaknutost i pravo prvenstva, kako u blagovaonici tako i u ostalome. I u to je vrijeme bio izabran prvi novi vikar za bački samostan, poštovani otac Ivan iz Tuzle, kao i orguljaš, jer su inače vikari morali ostati u Vukovaru.

Velečasnog oca Martina na kraju njegove treće godine naslijedio je velečasni otac Antun Bibić, koji je izabran na drugoj skupštini mnogopoštovanog oca Andrije iz Kutjeva. To se dogodilo 1722. godine. Kao predstojnik potvrđen je velečasni otac Marko Dragojević. Otac Antun Bibić imao je pravo prvenstva u prvoj godini svojega gvardijanata, kao što su imali i njegovi prethodnici.

Ipak, vraćajući se s požeškog kapitula, koji se održao 1723. godine, na kojemu je za provincijalnoga ministra izabran mnogopoštovani otac Augustin iz Tuzle, bez ikakva naloga ili nekoga dekreta provincije, otac Antun Bibić odrekao se sve svoje vlasti, časti i mjesta u blagovaonici u korist velečasnog oca Marka Dragojevića, djelatnog predstojnika, premda uz prigovor nekih otaca. Ipak, izjednačenje te dvojice bilo je prihvaćeno i u to je vrijeme vrijedilo, vrijedi i sada i vrijedit će, te od onoga vremena, to jest **od 1723. godine, gvardijani iz Bača nemaju u Vukovaru nikakvoga prava.**

Od godine Gospodnje 1723.

Ovdje je zabilježeno ono što se događalo u samostanu ove godine

Premda je misao i želja svih otaca provincije, zbog mnogih razloga i okolnosti i ponajviše zbog potreba redovnika koji su pristizali i odlazili, **uvijek bila da se započne neka čvrsta građevina u Vukovaru,** ipak nisu mogli tako brzo postići željeni cilj zbog prekomjernih, različitih i mnogih protivština i opiranja, kako od strane upravitelja Carskoga Veličanstva tako i od strane Njegove Preuzvišenosti, biskupa pečuškog od Nesselrodea, a i od strane prečasnoga gospodina apostolskoga vikara Andrije Natalija zbog njegove zemlje, jer se određeni dio novoga samostana protezao na njegovo zemljište. Također, nisu nedostajale ni nedaće od strane stanovnika ovoga trgovišta zbog ceste koja ipak na cijelome ovom potezu nije uništena, već štoviše načinjena na bolji način.

Naposljetku, uz pomoć s neba, po zagovoru svetih Filipa i Jakova, Kristovih apostola, na čiju je slavu i čast sve učinjeno, te također uz pomoć, znoj i rad velečasnog oca Petra Pastirovića te provincijalnoga ministra i velečasnog oca Marka Dragojevića, djelatnoga predstojnika, kao i svih redovnika iz obitelji koji su u to vrijeme ovdje boravili, **sva opiranja, protivljenja i nesreće bile su savladane i pobijeđene, tako da su sami protivnici ne samo postali prijatelji već i promicateljiove gradnje, da se što brže započne.** Za nadvladavanje tih protivljenja i opiranja nije nedostajalo pomoći gospodina generala od Petrassa, u to vrijeme zapovjednika u Osijeku i u Slavoniji, te zaštite presvijetlog gospodina Aleksandra de Kallaneka, vrhovnog upravitelja cijele Slavonije te najmilostivijeg zaštitnika našega reda i provincije te ovoga mjesta i samostana.

**I tako, nakon svega toga, došlo se do toga da prvi kamen bude blagoslovljen i postavljen; za taj je blagoslov i postavljanje imao mandat i ovlast od preuzvišenoga gospodina, gospodina Wilhelma Franza Nesselrodea, pečuškoga i našega biskupa, prečasni gospodin Andrija Natali, apostolski i vanjski vikar pečuškoga biskupa. I tako je rečeni prečasni Andrija Natali, želeći izvršiti nalog svoga nadređenog te udovoljiti traženju redovnika, 24. lipnja, o blagdanu svetog Ivana Krstitelja, godine poslije Kristova rođenja 1723., obučen u svećeničko ruho, svečano služio uz asistenciju pjevanu misu na mjestu na kojemu je imala biti izgrađena nova crkva.**

**Naposljetku, kada je misa završena, blagoslovio je prvi kamen i mjesto te ga položio na uobičajeni način s relikvijama svetaca i Svetim pismom,** u nazočnosti mnogopoštovanog oca Petra Pastirovića, bivšega provincijala, velečasnoga oca Marka Dragojevića, djelatnoga predstojnika, velečasnoga oca Antuna Bibića, djelatnoga bačkoga gvardijana, velečasnoga oca Martina Balića i velečasnoga oca Filipa Rošćića, u to vrijeme lektora moralne teologije ovdje u Vukovaru, te ostalih otaca i braće. Ondje su također bili nazočni presvijetli gospodin carski provizor, gospodin de Jasser, gospodin upravitelj pošte te ostali vukovarski puk.

To što smo nakon te službe zahvalili Gospodinu Bogu, bilo je dostojno i pravedno, a to što smo također bili radosni u Gospodinu, nije bilo nedolično; jer, kada je bio dan radosti, nije trebalo biti mjesta žalosti.

**Doista, zaglavni kamen bio je postavljen, ali sada treba znati od koga je i po kome je gradnja nastavljena. Svatko treba znati da ovaj samostan nikada nije imao nekoga posebnog fundatora koji bi dao preko stotinu forinti, a i oni koji su dali manje bili su malobrojni. Koliko znam, gradnja je nastavljena jedino od preostatka novca iz milostinje i štolarine.**

Ovo svjedoči velečasni otac Marko Dragojević, koji je ovdje bio mjesni predstojnik kroz neprekinutih šest godina, prvo dvije godine prije postavljanja prvoga kamena, kada je pripremio građevni materijal: vapno, cigle i ostalo potrebno za buduću gradnju, i druge četiri godine nakon postavljanja prvoga kamena, kada su u zemlju položeni temelji crkve, samostana i zvonika. Povrh toga, jedno krilo samostana iznad blagovaonice, kuhinje i spremišta te iznad nužnika bilo je dovršeno na obje razine, s krovom, u cijelosti, tako da je u njemu svatko mogao prikladno obitavati. U krilu su pak nasuprot glavnim vratima crkve bila podignuta samo dva bočna zida, a i krov je bio pripremljen te pokriven crijepom. Na krilu su pak od velikih vrata samostana sve do zvonika bila podignuta samo dva zida do visine prve razine. Ne samo to već i mnogo drugoga u ovome je razdoblju učinjeno **na čast Božju te svetih apostola Filipa i Jakova**.